# Centrālā izlūkošanas pārvalde

Centrālā izlūkošanas pārvalde| Centrālās izlūkošanas pārvaldes zīmogs |
| Centrālās izlūkošanas pārvaldes karogs |
|  Džordža Buša izlūkošanas centrs Lenglija, Virdžīnija, ASV |
| Aģentūras pārskats |
| Izveidota |
1947. gada 18. septembrī |
| Priekštece | * Stratēģisko dienestu pārvalde
 |
| Veids |
Neatkarīgā aģentūra (daļa no ASV Izlūkdienestu apvienības) |
| Galvenā mītne |
Džordža Buša izlūkošanas centrs Lenglija, Virdžīnija, ASV ﻿ / ﻿ |
| Moto | (Oficiālais): *The Work of a Nation. The Center of Intelligence.* (Neoficiālais): And ye shall know the truth and the truth shall make you free. |
| Darbinieki |
21 575 (aptuveni) |
| Gada budžets |
$15 miljardi (2013) |
| Iestādes vadītājs(-i) | * Džons Retklifs, Direktors
* Maikls Ellis, Izpilddirektors
* nav, Ģenerālpadomnieks
 |
| Mājaslapa | cia.gov |

**Centrālā izlūkošanas pārvalde** (angļu: *The Central Intelligence Agency*), saīsinājumā **CIP** (*CIA*), ir Amerikas Savienoto Valstu valdības institūcija, kuras galvenais uzdevums ir apkopot un analizēt informāciju par citās valstīs notiekošo, par ārvalstu organizācijām un iedzīvotāju darbību. CIP ir nozīmīgākā ASV izlūkošanas aģentūra. CIP ir izveidota 1947. gada 18. septembrī, no izformētās Stratēģisko dienestu pārvaldes. Un tās galvenā mītne atrodas ASV galvaspilsētā Vašingtonā, Lenglijā. Kopš 2025. gada 23. janvāra CIP vadītājs ir politiķis un jurists Džons Retklifs.

## Darbības mērķi

Kad tika ierosināta CIP izveide, tās mērķis bija izveidot informācijas centru ārvalstu izlūkošanas datu vākšanai, analīzei, novērtēšanai, izplatīšanai un slepenu operāciju veikšanai.
Sākot ar 2013. gadu, CIP bija piecas darbības prioritātes:

* Terorisma apkarošana
* Masu iznīcināšanas ieroču neizplatīšana
* Indikācijas un brīdinājumi augstākajiem politikas veidotājiem
* Pretizlūkošana
* Kiberizlūkošana

## Sadarbība ar SAB

Latvijas Satversmes Aizsardzības Birojs veic plašu sadarbību izlūkošanas, pretizlūkošanas un nacionālās drošības jomās ar NATO biedriem, t.sk. ASV, kā arī veic praktisku pretizlūkošanas darbu kopā ar CIP.

## CIP arhīvi par spiegu spēlēm Latvijā

2017. gadā internetā tika publicēti simtiem tūkstošu atslepenotu Centrālās izlūkošanas pārvaldes (CIP) ziņojumu, tai skaitā arī par izlūku aktivitātēm okupētajā Latvijā. Lielā interese par Latviju tika saistīta ar to, ka Latvijas teritorija bija ļoti vērtīga kā bāze informācijas vākšanai par pārējo Padomju Savienību. Otrkārt, amerikāņi bija ieinteresēti saglabāt "pretpadomju fermentu": parādīt vietējiem, ka viņi nav aizmirsti, un palīdzēt mežabrāļiem.

Šie materiāli pavēruši plašu izpētes lauku vēsturniekiem, kas interesējas par Aukstā kara spiegu spēlēm. Latvijas vēsturnieks Zigmārs Turčinskis dažus no tiem vērtē kritiski, jo uzskata, ka Rietumu izlūkdienestiem tika pasniegta Latvijas PSR pretizlūkošanas dienesta dezinformācija, uz kuras viņi uzķērās un vairs nevarēja atbrīvoties. Jebkuri iesūtīti aģenti uzreiz nonāca padomju pretizlūkošanas kontrolē, apgalvoja Turčinskis.

Līdz 1950. gadu sākumam CIP savā darbībā pārsvarā balstījās uz savu britu koļēģu informāciju. Bet briti nebija īpaši veiksmīgi: aģentus, kurus jau no 1940. gadu vidus viņi mēģināja iesūtīt Latvijas PSR, faktiski visus pārvervēja vai labākajā gadījumā piemuļķoja. No 1952.g. amerikāņi sāka infiltrēt aģentus caur Zviedriju. Slepenu aģentu iesūtīšanu amerikāņi pārtrauca 1950. gadu vidū, turpmākajos gados koncentrējoties uz legāliem tūristu, jūrnieku un citu aiz "dzelzs priekškara" pabijušo iztaujāšanas veidiem.

Iesaistītās valstis, izņemot amerikāņus, pagaidām savus izlūkdienestu arhīvus atvērušas ļoti mazā mērā.

### Programma RedSox

1949. gadā CIP Padomju Krievijas (SR) nodaļa uzsāka programmu "RedSox", lai iesūtīt PSRS teritorijā nelegālos aģentus.

Kopumā *RedSox* ietvaros tika veiktas sešas nelegālo aģentu iesūtīšanas operācijas ar kodifikāciju AE, kas apzīmēja PSRS teritoriju — Latvijā (projekti AECOB / ZRLYNCH), Lietuvā (projekti AEGEAN / AECHAMP), Igaunijā (projekti AEROOT / AEBASIN), Ukrainā (projekts AERODYNAMIC), Baltkrievijā (projekts AEQUOR) un Krievijā (projekti AESAURUS / AENOBLE). No iesūtītiem vismaz 85 CIA aģentiem atgriezās tikai trīs, vienu no tiem CIA turēja aizdomās kā dubultaģentu.

No 1951. gada 25. decembra mainījās prioritātes padomju pretizlūkošanā: par galveno pretdarbības virzienu kļuva nevis Lielbritānija, bet ASV.

Programma tika izbeigta 1954. gadā.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Centrālā izlūkošanas pārvalde.

* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Krievijas Lielās enciklopēdijas raksts (krieviski)
* Krievijas Lielās enciklopēdijas raksts (2004-2017) (krieviski)
* Enciklopēdijas *Krugosvet* raksts (krieviski)